ЩIэблэм я хуитыныгъэхэр ирагъащIэ
КъБР-м и Парламентым и ЩIалэгъуалэ палатэм социальнэ политикэмрэ лэжьыгъэмкIэ и комиссэмрэ Лэскэн районым щыIэ «ЩIалэгъуалэ гвардие» зэгухьэныгъэмрэ я унафэщI Мэкъей Альбинэ и жэрдэмкIэ, «Захуагъэм и школ» Iуэхур щIыналъэм къыщызэрагъэпэщащ.
Лэскэн районым и курыт школ 12-м щыщу а Iуэхум къыхаша еджакIуэ 42-м я япэ зэхыхьэр мэлыжьыхьым и 8-м екIуэкIащ. Абы щыхагъэгъуэзащ цIыхум иIэ хуитыныгъэхэр зыхуэдэм. Тепсэлъыхьащ хэкупсэу ущытыным щIалэгъуалэм я дежкIэ мыхьэнэуэ иIэм, мыхъумыщIагъэхэм зэрызыщахъумэфынум.
ЩIалэгъуалэр зэпсалъэ къудей мыхъуу, джэгукIэ жыпхъэм иту зэIущIэхэр зэрырагъэкIуэкIынум иужь итщ. Зэхыхьэхэр къызэзыгъэпэща Мэкъей Альбинэ къызэрыхигъэщымкIэ, дерсхэр зытеухуар ныбжьыщIэхэм я къэухьым зегъэужьынымрэ жылагъуэ, политикэ гъащIэм щекIуэкIхэм щыгъэгъуэзэнымрэщ.
Я акъыл жаныр щагъэлъэгъуэну Iэмал щаIа «Дэ Урысейм дрицIыхущ!» джэгум еджакIуэхэр жыджэру хэтащ. «Захуагъэм и школ» Iуэхум зэрыхэтамкIэ щIалэгъуалэм тхылъхэр иратыжынущ.
КЪАНЩАУЭ Мэлычыпхъу.
